Wenkbroue lig oor kabinetskommeling in Oos-Kaap | Netwerk24
Deur Candice Bezuidenhout 12 Mei 2018 18:18
Nqaba Bhanga, Oos-Kaapse DA-leier, praat Vrydag op 'n mediakonferensie in Port Elizabeth oor die premier, Phumulo Masualle, se onlangse kabinetskommeling. Foto: Lulama Zenzile
Phumulo Masualle, premier van die Oos-Kaap, het met sy kabinetskommeling Donderdag ontslae geraak van die LUR'e wat goed presteer en diegene behou wat swak vaar, sê Nqaba Bhanga, DA-leier in die Oos-Kaap.
Hy het Vrydag op 'n nuuskonferensie gepraat oor dié kabinetskommeling, blykbaar onder druk van die nasionale uitvoerende komitee en weens nuwe politieke diskoers, Donderdagmiddag waarin vier LUR'e, Sakhumzi Somyo (ekonomiese ontwikkeling, omgewingsake en toerisme), Nancy Sihlwayi (maatskaplike ontwikkeling), Thandiswa Marawu (openbare werke) en Mlibo Qoboshiyane (landelike ontwikkeling en grondhervorming), afgedank is.
Masualle het Oscar Mabuyane, Oos-Kaapse ANC-voorsitter, aangestel in Somyo se plek, terwyl Pemmy Majodina, voorheen LUR vir sport, ontspanning, kuns en kultuur, na openbare werke geskuif is.
Helen Sauls-August, voorheen LUR vir menslike nedersettings, skuif na gesondheid en haar plek word deur Mlungisi Mvoko ingeneem. Xolile Nqatha is die nuwe LUR vir landelike ontwikkeling en grondhervorming en dr. Pumza Dyantyi vir maatskaplike ontwikkeling. Sport, ontspanning, kuns en kultuur se nuwe LUR is Bulelwa Tunyiswa.
Bhanga sê veral Qoboshiyane, Somyo en Sihlwayi het baie hard gewerk en hulle is verbaas dat die ANC verkies het om die onderpresterende LUR'e te behou.
"Die toestand van onderwys in ons provinsie is die ergste nóg. Die uitslae wek kommer, maar ons sit met 'n LUR vir onderwys wat ons mense gefaal het," het Bhanga gesê met verwysing na Mandla Makupula, wat sy pos behou het. Daarby is die LUR vir grond afgedank, terwyl sy werk duidelik te sien was.
Ná ernstige introspeksie het die behoefte vir 'n kabinetskommeling om dienslewering te verbeter, noodsaaklik geword.
Volgens Bhanga is hulle egter baie bly oor Sauls-August se skuif na 'n ander departement omdat sy as LUR vir menslike nedersettings oor 'n tydperk van vyf jaar "nooit een vergadering waar alle LUR'e in Suid-Afrika bymekaarkom, bygewoon het nie."
Die EFF in die Oos-Kaap sê in 'n verklaring hy vind dit lagwekkend dat die ANC probeer sê dié skommeling is weens 'n nuwe politieke diskoers.
"Dis 'n klap in die gesig dat dienslewering aan ons mense deur 'nuwe politieke diskoers' bepaal word. Dis uiters belaglik dat politieke diskoers verandering in ons departemente meebring en nie prestasie nie."
Die verklaring lui verder dat Makupula, die "LUR wat die slegste presteer", steeds in 'n posisie is waarvoor hy nie bekwaam is nie.
Die ANC in die Oos-Kaap het egter in 'n verklaring die skuiwe verwelkom.
"Ná ernstige introspeksie het die behoefte vir 'n kabinetskommeling om dienslewering te verbeter, noodsaaklik geword," lui die verklaring.